b"\n_START_ARTICLE_\nErnest Dethorey i Camps\n_START_SECTION_\nBiografia\n_START_PARAGRAPH_\nDe 1904 a 1914 va viure a les Filipines. En 1917 estudi\xc3\xa0 mecanografia i comptabilitat a l'Acad\xc3\xa8mia Hispano-Francesa de Barcelona. El 1919 es trasllad\xc3\xa0 a Lib\xc3\xa8ria, per\xc3\xb2 emmalalt\xc3\xad de mal\xc3\xa0ria i cap al 1920 s'instal\xc2\xb7la a Mallorca. Des del 1921 hi exerc\xc3\xad la cr\xc3\xadtica d'art, avantguardista i antiacad\xc3\xa8mica, a El D\xc3\xada (propietat de Joan March Ordinas) i La Nostra Terra. Particip\xc3\xa0 activament en la vida cultural mallorquina associat als avantguardistes Jacob Sureda, Gabriel Alomar i Fortuni Bonanova i va mantenir una extensa correspond\xc3\xa8ncia, in\xc3\xa8dita, amb l'escriptor Lloren\xc3\xa7 Villalonga Col\xc2\xb7labor\xc3\xa0 a La Voz de S\xc3\xb3ller, La Libertad i La Vanguardia, de la qual fou corresponsal a Su\xc3\xa8cia des del 1929. _NEWLINE_El 1927 es cas\xc3\xa0 amb la ciutadana sueca Gertie B\xc3\xb6rjesson i s'instal\xc2\xb7la a Su\xc3\xa8cia, on exercir\xc3\xa0 de professor d'espanyol al P\xc3\xa5hlmans Handelsh\xc3\xb6gskola d'Estocolm des de 1934 i de corresponsal de diversos diaris espanyols. Durant la guerra civil espanyola va exercir de canceller i cap de premsa de l'ambaixada de la Segona Rep\xc3\xbablica Espanyola a Estocolm._NEWLINE_Ideol\xc3\xb2gicament era republic\xc3\xa0 d'esquerres, ra\xc3\xb3 per la qual s'exili\xc3\xa0 definitivament a la fi de la guerra civil espanyola i el 1944 va obtenir la ciutadania sueca. Durant la Segona Guerra Mundial va acollir refugiats del nazisme com Willy Brandt i Bruno Kreisky. El 7 d'abril de 1949 va rebre a Par\xc3\xads el premi Patria Libertad Republica  de la Rep\xc3\xbablica espanyola en l'exili._NEWLINE_Amb Knut Ahnlund tradu\xc3\xad al suec Mazurca para dos muertos i Del Mi\xc3\xb1o al Bidasoa, de Camilo Jos\xc3\xa9 Cela, aix\xc3\xad com altres obres de literatura castellana. Tamb\xc3\xa9 fou assessor de literatura castellana de l'Acad\xc3\xa8mia Sueca._NEWLINE_El 1989 fou l'\xc3\xbanic guardonat amb la Creu de Sant Jordi. Simult\xc3\xa0niament el rei Joan Carles I d'Espanya li va imposar la medalla de l'Orde d'Isabel la Cat\xc3\xb2lica a l'ambaixada a Djurg\xc3\xa5rden."